Komission direktiivi 2000/48/EY,

annettu 25 päivänä heinäkuuta 2000,

viljojen torjunta-ainejäämien enimmäismääristä annetun neuvoston direktiivin 86/362/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun neuvoston direktiivin 90/642/ETY liitteiden muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY(1), sellaisena kuin se on viimeksi muutettuna komission direktiivillä 2000/42/EY(2), ja erityisesti sen 10 artiklan,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(3), sellaisena kuin se on viimeksi muutettuna direktiivillä 2000/42/EY, ja erityisesti sen 7 artiklan,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(4), sellaisena kuin se on viimeksi muutettuna komission direktiivillä 2000/10/EY(5), ja erityisesti sen 4 artiklan 1 kohdan f alakohdan,

sekä katsoo seuraavaa:

(1) Uusi tehoaine atsoksistrobiini sisällytettiin direktiivin 91/414/ETY liitteeseen I komission direktiivillä 98/47/EY(6) käytettäväksi ainoastaan sienitautien torjunta-aineena määrittelemättä kuitenkaan sellaisia erityisiä olosuhteita, jotka vaikuttavat kasvustoihin, joita voidaan käsitellä atsoksistrobiinia sisältävillä kasvinsuojelutuotteilla.

(2) Atsoksistrobiinijäämien enimmäismäärät kaikissa direktiivien 86/362/ETY ja 90/642/ETY soveltamisalaan kuuluvissa tuotteissa ja niiden pinnalla vahvistetaan komission direktiivissä 1999/71/EY(7).

(3) Atsoksistrobiinijäämien enimmäismääriä vahvistettaessa päätettiin, että kyseisiä määriä olisi arvioitava jatkuvasti uudelleen ja muutettava uuden tietämyksen ja uusien tutkimustulosten huomioon ottamiseksi. Direktiivissä 1999/71/EY säädetään, että jäsenvaltioiden on vahvistettava muiden viljojen, hedelmien ja vihannesten osalta väliaikainen kansallinen enimmäismäärä osana atsoksistrobiinia sisältävien kasvinsuojeluaineiden sallimismenettelyä ja annettava kyseiset enimmäismäärät komissiolle tiedoksi direktiivin 91/414/ETY 4 artiklan 1 kohdan f alakohdan mukaisesti. Tämän helpottamiseksi eräät direktiivissä 1999/71/EY vahvistetut määrät vahvistettiin väliaikaisesti, jotta jäsenvaltiot voivat sallia uusia käyttötapoja ja toimittaa tiedonannot komissiolle mainitussa artiklassa säädettyä menettelyä noudattaen. Kyseisessä artiklassa säädetään, että silloin kun väliaikainen jäämien enimmäismäärä on vahvistettu yhteisön tasolla ja uusi sallittu käyttö johtaisi korkeampiin määriin, käytön sallivan jäsenvaltion on vahvistettava väliaikainen kansallinen enimmäismäärä direktiivin 91/414/ETY 4 artiklan 1 kohdan f alakohdan mukaisesti ennen käytön sallimista.

(4) Direktiiviä 1999/71/EY hyväksyttäessä katsottiin viisaaksi asettaa jäämien väliaikaiseksi enimmäismääräksi analyysiherkkyyden alaraja tuotteille, joita ei ole sallittu, jotta taattaisiin kuluttajien riittävä suoja kyseisissä tuotteissa tai niiden pinnalla oleville jäämille altistumista vastaan. Tällainen yhteisön tasolla vahvistettava jäämien väliaikainen enimmäismäärä ei estä jäsenvaltioita sallimasta atsoksistrobiinin käyttöä väliaikaisesti tällaisissa tuotteissa direktiivin 91/414/ETY 4 artiklan 1 kohdan f alakohdan mukaisesti.

(5) Jäsenvaltioiden on kasvinsuojeluaineen sallimismenettelyssä sovellettava direktiivin 91/414/ETY liitteessä VI säädettyjä yhdenmukaisia periaatteita erityisesti arvioidessaan hakijan sallimista varten jättämiä, direktiivin 91/414/ETY liitteen III vaatimusten mukaisia asiakirjoja. Direktiivin 91/414/ETY liitteessä III olevan A osan 8 jaksossa hakijoita velvoitetaan toimittamaan tietyt tiedot, joihin sisältyvät ehdotetut jäämien enimmäismäärät, sekä täydelliset perustelut ja arviot ravinnon mukana ja muuta kautta tapahtuvasta mahdollisesta ja tosiasiallisesta altistumisesta. Direktiivin 91/414/ETY liitteessä VI olevan B osan 2.4.2 jaksossa ja C osan 2.5 jaksossa jäsenvaltioita velvoitetaan arvioimaan niille toimitetut tiedot jäämien vaikutuksista ihmisten ja eläinten terveyteen sekä ympäristövaikutuksista ja tekemään sallimispäätöksiä, joilla varmistetaan, että jäämät ovat lähtöisin hyvän viljelytavan mukaiseen aiheelliseen käsittelyyn tarvittavista vähimmäismääristä kasvinsuojeluainetta, jota on käytetty siten, että jäämien esiintyminen tapauksen mukaan korjuu- tai teurastushetkellä tai varastoinnin jälkeen saadaan mahdollisimman pieneksi.

(6) On saatu uutta tutkimustietoa atsoksistrobiinin käytöstä riisiin, banaaneihin, tomaatteihin sekä syötävä- ja paksukuorisiin kurkkuihin ja kurpitsoihin. Uudet tiedot on arvioitu, ja on aiheellista tarkistaa kyseisille tuotteille direktiivissä 1999/71/EY vahvistetut väliaikaiset jäämien enimmäismäärät.

(7) Kun atsoksistrobiini sisällytettiin direktiivin 91/414/ETY liitteeseen I, atsoksistrobiinin tekninen ja tieteellinen arviointi oli saatettu loppuun komission atsoksistrobiinia koskevana tarkastuskertomuksena 22 päivänä huhtikuuta 1998. Tässä tarkastuskertomuksessa atsoksistrobiinin hyväksyttävä päiväsaanti (ADI-arvo) asetettiin 0,1 milligrammaan kilogrammassa painokiloa kohti päivässä. Atsoksistrobiinilla käsiteltyjen elintarvikkeiden kuluttajien elinikäinen altistuminen on arvioitu Euroopan yhteisössä käytettävien menetelmien ja käytänteiden mukaisesti ottaen huomioon Maailman terveysjärjestön julkaisemat ohjeet(8), eikä tässä direktiivissä vahvistettava jäämien enimmäismäärä laskelmien mukaan ylitä hyväksyttävää päiväsaantia.

(8) Akuutteja myrkytysvaikutuksia, jotka edellyttäisivät akuutin altistumisen viiteannoksen asettamista, ei havaittu atsoksistrobiinin sisällyttämistä direktiivin 91/414/ETY litteeseen I edeltäneen arvioinnin ja käsittelyn yhteydessä.

(9) Yhteisön kauppakumppaneita on kuultu Maailman kauppajärjestön välityksellä tässä direktiivissä asetetuista enimmäismääristä, ja niiden huomautukset on otettu huomioon. Komissio tutkii mahdollisuutta vahvistaa jäämien enimmäismäärät tuontia varten tietyille torjunta-aine/viljelykasvi -yhdistelmille sille toimitettujen hyväksyttävien tietojen pohjalta.

(10) Kasveja käsittelevän tiedekomitean erityisesti torjunta-aineilla käsiteltyjen elintarvikkeiden kuluttajien suojelua koskevat neuvot ja suositukset on otettu huomioon.

(11) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

Lisätään direktiivin 86/362/ETY liitteessä II olevaan A osaan seuraava:

">TAULUKON PAIKKA>"

2 artikla

Korvataan direktiivin 90/642/ETY liitteessä II atsoksistrobiinin osalta esitetyt torjunta-ainejäämien enimmäismäärät tämän direktiivin liitteessä esitetyillä määrillä.

3 artikla

1. Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

2. Jäsenvaltioiden on vahvistettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä maaliskuuta 2001. Niiden on ilmoitettava tästä komissiolle viipymättä.

3. Jäsenvaltioiden on sovellettava näitä säännöksiä 1 päivästä huhtikuuta 2001.

4. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

4 artikla

Tämä direktiivi on osoitettu kaikille jäsenvaltioille.

Tehty Brysselissä 25 päivänä heinäkuuta 2000.

Komission puolesta

David Byrne

Komission jäsen

(1) EYVL L 221, 7.8.1986, s. 37.

(2) EYVL L 158, 30.6.2000, s. 51.

(3) EYVL L 350, 14.12.1990, s. 71.

(4) EYVL L 230, 19.8.1991, s. 1.

(5) EYVL L 57, 2.3.2000, s. 28.

(6) EYVL L 191, 7.7.1998, s. 50.

(7) EYVL L 194, 27.7.1999, s. 36.

(8) GEMS/Food Programme -ohjelman yhteistyössä elintarvikkeiden torjunta-ainejäämiä käsittelevän Codex-komitean kanssa laatimat ohjeet torjunta-ainejäämien ravinnon kautta tapahtuvan altistumisen arviomiseksi. Maailman terveysjärjestön julkaisu, 1997 (WHO/FSF/FOS/97.7).

LIITE

>TAULUKON PAIKKA>